Vineri, pe circuitul amenajat în spatele Centrului de Afaceri pentru Proba SuperSpecială Akrapovic, a avut loc uvertura celei de-a treia runde a FIM EnduroGP World Championship, competiție care a revenit în România după 11 ani de pauză
Acțiune, motor, se fimează! Și, mai ales, se bagă viteză! Vineri a debutat cea de-a treia etapă a Campionatului Mondial Enduro 2024. Gazdă, în premieră, este Bacăul, grație clubului X-Cape, care a reușit să readucă o astfel de competiție în România după o pauză de 11 ani.
„Este un vis împlinit. Sperăm ca totul să decurgă cât mai bine, astfel încât Bacăul să rămână în vizorul Federației Internaționale de Motociclism și, totodată, pe harta lumii în ceea ce privește Enduro”, a declarat reprezentantul X-Cape, Ionuț Ceasăr. La Enduro GP Bacău 2024 s-au înscris 79 de concurenți. Dintre aceștia, la clasa-regină, Enduro 1 participă 11, în frunte cu titanii Steve Holcombe (Marea Britanie), Josep Garcia (Spania) și Andrea Verona (Italia), care se bat pentru titlul suprem. La Enduro 2 au luat startul opt rideri, în timp ce la E3 au fost 11.
Tineretul a bifat cei mai mulți concurenți, 19, în timp ce la Juniori 1 și 2 au fost nouă, respectiv 10 piloți. În fine, la Open s-au prezentat 11 competitori, împărțiți astfel: șase la O2, doi la O4 și trei la O Seniori. Prima probă a competiției, care a asigurat, vineri, uvertura rundei băcăuane, a fost SuperSpeciala Akrapovic, derulată pe traseul cu obstacole amenajat în spatele Centrului de Afaceri.
Înainte ca motoarele să-și intre în pâine, a avut loc o festivitate inaugurală, care a cuprins prezentarea drapelelor tuturor țărilor aflate în competiție (România, Italia, Marea Britanie, Spania, Suedia, Belgia, Germania, Cehia, Israel, Franța, Portugalia, Finlanda), mai multe momente folclorice, o defilare a urșilor de la Dărmănești și, evident, intonarea imnului de stat al României. Deschizători de drum la SuperSpecială au fost doi rideri autohtoni: pilotul-legendă al Raliului Dakar, Emanuel Gyenes și reprezentantul Bacăului, Pavel Olaru, ambii concurenți la clasa Open.
„Mă bucur să mă aflu din nou la Bacău, de data aceasta, cu prilejul unei etape de Campionat Mondial. Îi felicit pe organizatori deoarece au făcut o treabă foarte bună. Cum mi s-a părut traseul probei de vineri? Greu, dar fain”, a mărturisit Mani Gyenes, care și-a etalat din plin clasa. „Pour la bonne bouche”, britanicul Holcombe și spaniolul Garcia (un specialist imbatabil al probei Akrapovic) au tras cortina peste întrecerile zilei de vineri. Enduro GP Bacău 2024 va continua sâmbătă și duminică, atunci când participanții vor parcurge, de câte trei ori pe zi, cele trei teste: Cross, Extreme (ambele de la Bălțata) și Enduro (de la Sărata).
Cele trei teste însumează în jur de 200 de km, cea mai dificilă probă fiind Extreme. La finalul fiecărei zile, va fi organizată, pe scena amplasată în spatele Centrului de Afaceri, festivitatea de premiere.